
            Bucureşti, 23 aprilie 2019

                                                                                                 Pl-x 210/2019        
      AVIZ

      asupra

Propunerii legislative privind modificarea art.277 din Legea nr.1/2011 a educaţiei naţionale
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu Propunerea legislativă privind modificarea art.277 din Legea nr.1/2011 a educaţiei naţionale, trimisă cu adresa nr. Pl-x 210 din 16 aprilie 2019, înregistrată cu nr.4c-13/395 din 17 aprilie 2019.
Camera Deputaţilor este primă Cameră sesizată, conform dispoziţiilor art. 75 alin.(1) din Constituţia României, republicată şi ale art.92 alin.(8) pct.2 din Regulamentul Camerei Deputaţilor, republicat, cu modificările ulterioare.
Propunerea legislativă are ca obiect de reglementare modificarea art. 277 din Legea educaţiei naţionale nr.1/2011, cu modificările şi completările ulterioare, în sensul includerii în categoria persoanelor care beneficiază de scutire a taxei de înscriere la concursurile de admitere în învăţământul superior, precum şi de gratuitate în cămine şi internate, şi a copiilor personalului nedidactic şi contractual din învăţământul preuniversitar.
Potrivit prevederilor art. 61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut propunerea legislativă în şedinţa din ziua de 23 aprilie 2019.

Membrii comisiei au examinat iniţiativa legislativă supusă avizării, expunerea de motive, avizul favorabil al Consiliului Economic şi Social, transmis prin adresa cu nr.1660 din 9 aprilie 2019 şi avizul favorabil cu observaţii şi propuneri al Consiliului Legislativ, transmis prin adresa cu nr.301 din 15 aprilie 2019.
Guvernul României nu a prezentat un punct de vedere referitor la această iniţiativă legislativă, până în prezent. Termenul acordat pentru transmiterea punctului de vedere a fost data de 15 aprilie 2019. Guvernul trebuie să se pronunţe în ceea ce priveşte aplicarea dispoziţiilor art.111 alin.(1) din Constituţia României, republicată, având în vedere faptul că adoptarea propunerii legislative are implicaţii asupra bugetul de stat. 

În urma dezbaterilor, Comisia juridică, de disciplină şi imunităţi a hotărât, cu majoritate de voturi, avizarea favorabilă a propunerii legislative, în forma transmisă Comisiei juridice, de disciplină şi imunităţi de către Biroul permanent.
În raport de obiectul şi conţinutul reglementării, iniţiativa legislativă face parte din categoria legilor organice, fiind incidente prevederile art.73 alin.(3) lit.n) din Constituţia României, republicată.

